Robotter gør deres indtog i mange produktionsvirksomheder, og det fører ekstra arbejdspladser med sig.

De fleste tror nok, at robotter er med til at koste job på mange produktionsvirksomheder. Men tværtimod er der faktisk mangel på arbejdskraft i robotindustrien, og derfor efterlyser branchen nu flere hænder, som kan betjene robotterne. - Selv de mellemstore og mindre virksomheder, der laver mindre serier, kan købe robotter og skabe masser af arbejdspladser for operatører. De kan trække produktionen hjem fra Kina eller Sydøstasien, hvor man ikke kan styre kvalitet og leveringstid. Her får du leveringstid og ensartet kvalitet hele vejen igennem, siger Flemming Qvist, der arbejder som headhunter. Han får flere henvendelser fra virksomheder, som overvejer at investere i robotter, fordi robotterne er blevet meget billigere end tidligere. Det betyder, at der er behov for at få uddannet flere inden for robotteknologien. - Vi har brug for, at vi får uddannet nogle produktionsingeniører, så vi ikke behøver at trække dem hjem fra udlandet, og vi har brug for at opgradere folk, så vi får fuld anvendelse af de her robotter, siger Flemming Qvist. Onsdag blev mange af de moderne robotter vist frem på en messe i Nordkraft i Aalborg. Arrangøren Dansk Robot Netværk er ikke i tvivl om, at mange i fremtiden vil komme til at arbejde med robotter. - Der er masser af muligheder. Udviklingen går sindssygt stærkt lige nu, så der er masser af muligheder, og det er her, det sker, siger Simon Hoffgaard, formand for Dansk Robot Netværk (DIRA).